VSL Sklep II R 193/2023
Sodna praksa višjih sodišč, 2023-12-12

Nevenka Rihar (preds.), Urška Jordan (poroč.), Tjaša Potparić Janežič

CIVILNO PROCESNO PRAVO - IZVRŠILNO PRAVO - SODSTVO

spor o pristojnosti - krajevna pristojnost - izvršba na premičnine - bivališče dolžnika - katastrska občina - izvršba na podlagi verodostojne listine - sodni okraj - okrajno sodišče

Za odločitev o predlogu za izvršbo na premičnine je krajevno pristojno sodišče, na območju katerega so stvari, upnik pa lahko tudi predlaga, naj sodišče dovoli izvršbo na premičnine, ne da bi navedel, kje so stvari, v takšnem primeru pa je krajevno pristojno sodišče, na območju katerega ima dolžnik stalno ali začasno prebivališče oziroma sedež.

Območje krajevne pristojnosti okrajnih sodišč je opredeljeno s katastrskimi občinami. Uredba vlade RS, ki bi določila katastrske občine, ki obsegajo območje posameznega okrajnega sodišča, še ni sprejeta, zato so katastrske občine, ki spadajo pod določen sodni okraj, še vedno določene z Zakonom o postopku za ustanovitev, združitev oziroma spremembo območij občine ter območjih občin. Omenjeni ZPUZSO je bil sicer razveljavljen z ZUODNO ter določitvi njihovih območij, ki pa katastrskih območij ne določa in zato pri določanju območja krajevne pristojnosti ni relevanten.

Za opravo izvršbe po pravnomočnosti sklepa o izvršbi VL 79498/2023 z dne 20. 10. 2023 je krajevno pristojno Okrajno sodišče v Kočevju.

1. Okrajno sodišče v Ljubljani, Centralni oddelek za verodostojno listino je s sklepom o izvršbi z dne 20. 10. 2023 dovolil po predlogu upnika izvršbo zoper dolžnika z rubežem in cenitvijo dolžnikovih premičnin, z rubežem plače in rubežem denarnih sredstev dolžnika pri organizaciji za plačilni promet. S petim odstavkom izreka sklepa o izvršbi je odločilo, da bo po pravnomočnosti sklepa o izvršbi izvršilni postopek vodilo in o njem odločalo Okrajno sodišče v Kočevju. Sklep o izvršbi z dne 20. 10. 2023 je postal pravnomočen dne 4. 1. 2023.

2. Okrajno sodišče v Kočevju je po tem, ko je prejelo v reševanje navedeno zadevo kot pristojno sodišče za vodenje izvršbe po pravnomočnosti sklepa o izvršbi, dne 24. 11. 2023 vložilo predlog po prvem odstavku 25. člena Zakona o pravdnem postopku (v nadaljevanju ZPP, Uradni list RS, št. 26/99 s spremembami) in v zvezi s 15. členom Zakona o izvršbi in zavarovanju (v nadaljevanju ZIZ, Uradni list RS, št. 51/98 s spremembami) in predlagalo, da Višje sodišče v Ljubljani upošteva določbo 40.c člena ZIZ in ugotovi, da ima dolžnik stalno oziroma začasno prebivališče na naslovu, ki sodi pod pristojnost Okrajnega sodišča v Ljubljani. Okrajno sodišče v Kočevju meni, da ni krajevno pristojno za odločanje v tem postopku, temveč je pristojno Okrajno sodišče v Ljubljani.

3. Za opravo izvršbe po pravnomočnosti sklepa o izvršbi VL 79498/2023 z dne 20. 10. 2023 je krajevno pristojno Okrajno sodišče v Kočevju.

4. Za odločanje in vodenje v postopku izvršbe na podlagi verodostojne listine je po ugotovitvi pravnomočnosti sklepa o izvršbi na prvi stopnji krajevno pristojno tisto sodišče, ki je krajevno pristojno za odločanje glede na dovoljena sredstva izvršbe. Po drugem odstavku 35. člena ZIZ pa v primeru, če je upnik predlagal za izvršbo več sredstev ali več predmetov, je krajevno pristojno za odločitev tisto sodišče, ki je krajevno pristojno za odločanje po prvem navedenem sredstvu izvršbe. V konkretni zadevi je upnik zoper dolžnika predlagal več izvršilnih sredstev, kot prvo dovoljeno izvršilno sredstvo pa je bilo s sklepom o izvršbi z dne 20. 10. 2023 dovoljena izvršba z rubežem in cenitvijo dolžnikovih premičnih stvari. Za odločitev o predlogu za izvršbo na premičnine je po 77. členu ZIZ krajevno pristojno sodišče, na območju katerega so stvari, upnik pa lahko v skladu z 78. členom ZIZ tudi predlaga, naj sodišče dovoli izvršbo na premičnine, ne da bi navedel, kje so stvari, v takšnem primeru pa je krajevno pristojno sodišče, na območju katerega ima dolžnik stalno ali začasno prebivališče oziroma sedež.

5. Upnik ni navedel naslova, na katerem bi se nahajale dolžnikove premične stvari, zato je v skladu z 78. členom ZIZ potrebno ugotoviti, na območju katerega krajevno pristojnega sodišča ima dolžnik stalno ali začasno prebivališče oziroma sedež. Dolžnikov naslov glasi: G., Velike Lašče. Območje krajevne pristojnosti okrajnih sodišč je opredeljeno s katastrskimi občinami (tretji odstavek 114. člen Zakona o sodiščih

). Uredba vlade RS, ki bi določila katastrske občine, ki obsegajo območje posameznega okrajnega sodišča, še ni sprejeta

, zato so katastrske občine, ki spadajo pod določen sodni okraj, še vedno določene z Zakonom o postopku za ustanovitev, združitev oziroma spremembo območij občine ter območjih občin

. Omenjeni ZPUZSO je bil sicer razveljavljen z Zakonom o ustanovitvi občin ter določitvi njihovih območij

, ki pa katastrskih območij ne določa in zato pri določanju območja krajevne pristojnosti ni relevanten. Dolžnik ima bivališče na naslovu G., Velike Lašče, ki spada pod poštni okoliš Velike Lašče, vendar pa je del katastrske občine Slemena, ki se tako imenuje po Odloku Občine Ribnica številka 015-2-80-01 z dne 30. 12. 1980 (pred sprejemom odloka se je katastrska občina imenovala Gregor). Po 49. točki 8. člena ZPUZSO pa le-ta spada pod občino Ribnica, slednja pa spada pod sodni okraj Okrajnega sodišča v Kočevju.

6. Glede na navedeno je za vodenje in odločanje po pravnomočnosti sklepa o izvršbi VL 79498/2023 z dne 20. 10. 2023 pristojno Okrajno sodišče v Kočevju.

Uradni list RS št. 97/07 s spremembami, v nadaljevanju ZS.

114. člena ZS-H, Uradni list RS štev. 45/2008.

Uradni list SRS štev. 28/80, v nadaljevanju ZPUZSO.

Zakon o izvršbi in zavarovanju (1998) - ZIZ  - člen 15, 40c, 77, 78

Zakon o postopku za ustanovitev, združitev oziroma spremembo območja občine ter o območjih občin (1980) - člen 8, 8-49

Zakon o ustanovitvi občin ter o določitvi njihovih območij (1994) - ZUODNO  - člen 1, 7

Zakon o sodiščih (1994) - ZS  - člen 114, 114/3

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.